Θεόδωρος Κοτσώνης

Ο Θεόδωρος Κοτσώνης του Θρασύβουλου (Κόρινθος, 11 Μαρτίου 1945 - 5 Νοεμβρίου 2023) ήταν Έλληνας πολιτικός και ιατρός. Είχε αναλάβει καίριες θέσεις στην ελληνική κυβέρνηση, σε διεθνείς οργανισμούς, καθώς και σε εγχώριες ιατρικές οργανώσεις. Διετέλεσε υφυπουργός Υγείας και Πρόνοιας (1996-2000) και υφυπουργός Εθνικής Άμυνας (2003-2004).

 Βιογραφία 
Ο Θεόδωρος Κοτσώνης ήταν το πρώτο από τα τρία παιδιά του Θρασύβουλου και της Γεωργίας Κοτσώνη. Αποφοίτησε από την Ιατρική Σχολή του Πανεπιστημίου Αθηνών και υπηρέτησε τη στρατιωτική του θητεία στην Ελληνική Πολεμική Αεροπορία.

Ήταν παντρεμένος με την Κωνσταντίνα Καλλιμάνη με την οποία απέκτησαν τρία παιδιά, την Ηλέκτρα, τον Θρασύβουλο και τη Μυρσίνη, και δύο εγγόνια.

Απεβίωσε στις 5 Νοεμβρίου 2023 σε ηλικία 78 ετών.

 Καριέρα 

 Ιατρική καριέρα 
Απόφοιτος της Ιατρικής Σχολής Αθηνών, ειδικεύθηκε στην μικροβιολογία. Εργάστηκε ως μικροβιολόγος στα νοσοκομεία Ευαγγελισμός Αθηνών και Μεταξά Πειραιώς καθώς και ως ιδιώτης σε Αθήνα, Μέγαλα Αττικής και Κόρινθο. 

Από το 1963 έως το 1967 ήταν μέλος του Διοικητικού Συμβουλίου του Συλλόγου Φοιτητών Ιατρικής Αθηνών (Σ.Φ.Ι.Α.) και εκπρόσωπος στη Διοικούσα Επιτροπή Συλλόγου Πανεπιστημίου Αθηνών (Δ.Ε.Σ.Π.Α.). Υπήρξε ιδρυτικό μέλος της Ένωσης Ιατρών Νοσηλευτηρίων Αθηνών Πειραιώς (Ε.Ι.Ν.Α.Π.) και μέλος του πρώτου Διοικητικού Συμβουλίου από το 1974 έως το 1975. Το 1976 εξελέγη Γενικός Γραμματέας του Ιατρικού Συλλόγου Αθηνών (Ι.Σ.Α.).

 Πολιτική σταδιοδρομία 
Μέλος του ΠΑΣΟΚ από το 1974, εκλέχθηκε στο ελληνικό κοινοβούλιο από το 1989 έως το 2004 εκπροσωπώντας τον Νομό Κορινθίας. Το 1995 εξελέγη μέλος του προεδρείου της K.Ο. του ΠΑΣΟΚ. Διετέλεσε υφυπουργός Υγείας και Πρόνοιας από το 1996 έως το 2000 και υφυπουργός Εθνικής Άμυνας από το 2003 έως το 2004 και οι δύο θέσεις στην κυβέρνηση του Κώστα Σημίτη. Στη θητεία του ως υφυπουργός Υγείας και Πρόνοιας συνεσέφερε στην εντιμετώοιση της υγειονομικής κρίσης του AIDS, υλοπίησε το πρόγραμμα Βοήθεια στο Σπίτι, κατασκευάστηκε το νέο Νοσοκομείο Κορίνθου και το Κέντρο Αποθεραπείας Κορίνθου (Κ.Α.Φ.Κ.Α), καθιέρωσε βραβεία εθελοντισμού, αντιμετώπισε αποτελεσματικά το πρόβλημα των Παιδιών των Φαναριών και όρισε πολιτικές για την τρίτη ηλικία, τα άτομα με ειδικές ανάγκες, τις ανάδοχες οικογένειες, τη μητρότητα κ.λ.π.. 

Υπήρξε μέλος της Κοινοβουλευτικής Συνέλευσης του Συμβουλίου της Ευρώπης (1994-1996 και 2000-2002), όπου κατείχε τη θέση του Αντιπροέδρου (1994-1995). Επιπλέον, διετέλεσε αντιπρόεδρος της Ευρωπαϊκής Συνέλευσης Ασφάλειας και Άμυνας. Ήταν, επίσης, μέλος της Κοινοβουλευτικής Συνέλευσης του Οργανισμού για την Ασφάλεια και τη Συνεργασία στην Ευρώπη (ΟΑΣΕ) και εκπρόσωπος του Προέδρου του ΟΑΣΕ για τις χώρες της Ανατολικής Ασίας.

Το 2010 εντάχθηκε στη Δημοκρατική Συμμαχία. 

 Άλλες θέσεις 
Από το 1982 έως το 1989 κατείχε την θέση του Προέδρου του Διοικητικού Συμβουλίου της Ανώνυμης Εταιρείας Διώρυγας Κορίνθου (Α.Ε.ΔΙ.Κ.). Η Διώρυγα της Κορίνθου γνώρισε σημαντική ανάπτυξη επί της Προεδρίας του, καθώς, μεταξύ άλλων έργων, κατασκευάστηκαν δύο βυθιζόμενες γέφυρες, η γέφυρα Ποσειδωνίας στον Κορινθιακό κόλπο (1985) και η γέφυρα Ισθμίων στον Σαρωνικό κόλπο (1987), οι οποίες θεωρούνται μεγάλο τεχνικό επίτευγμα της εποχής.

Το 1973 του αφαιρέθηκε το διαβατήριο από τη δικτατορία της 21ης Απριλίου, διώχθηκε για τη συνδικαλιστηκή του δράση και του στέρησαν την υποτροφία του για ειδίκευση στη Βραζιλία.

Το 1975, ο Θεόδωρος Κοτσώνης εξελέγη Γενικός Γραμματέας του Ιατρικού Συλλόγου Αθηνών. Επίσης διετέλεσε Πρόεδρος του Διοικητικού Συμβουλίου του Νοσοκομείου Ασκληπιείον Βούλας.

Το 1988 ίδρυσε το πρώτο Πελοποννησιακό (ενημερωτικό - μουσικό) ραδιοφωνικό σταθμό στην Κόρινθο, Ηλέκτρα R και το 1990 τον πρώτο τηελοπτικό σταθμό Πελοποννήσου Ηλέκτρα TV. 

 Δημοσιεύσεις 
Ο Θεόδωρος Κοτσώνης δημοσίευσε άρθρα σε εφημερίδες και περιοδικά όπως TA ΝΕΑ, το ΕΘΝΟΣ ΤΗΣ ΚΥΡΙΑΚΗΣ και ο ΟΙΚΟΝΟΜΙΚΟΣ ΤΑΧΥΔΡΟΜΟΣ.

Παραπομπές

Κατηγορία:Έλληνες υφυπουργοί
Κατηγορία:Έλληνες υφυπουργοί Υγείας και Πρόνοιας
Κατηγορία:Έλληνες υφυπουργοί Εθνικής Άμυνας